P6_TA(2007)0037

Revisionsrettens særberetning om transeuropæiske transportnetværk

Europa-Parlamentets beslutning om Den Europæiske Revisionsrets særberetning nr. 6/2005 om transeuropæiske transportnetværk (TEN-T) (2006/2238(INI))

Europa-Parlamentet,

- der henviser til Den Europæiske Revisionsrets særberetning nr. 6/2005 om transeuropæiske transportnetværk (TEN-T) med Kommissionens svar [1],

- der henviser til EF-traktatens artikel 248, stk. 4, andet afsnit, artikel 276, stk. 3, og artikel 280, stk. 5,

- der henviser til Budgetkontroludvalgets arbejdsdokument om emnet [2],

- der henviser til sin beslutning af 26. oktober 2006 om forslaget til Den Europæiske Unions almindelige budget for regnskabsåret 2007 [3],

- der henviser til forretningsordenens artikel 45,

- der henviser til betænkning fra Budgetkontroludvalget og udtalelse fra Transport- og Turismeudvalget (A6-0022/2007),

1. glæder sig over det tætte og konstruktive samarbejde mellem Kommissionen og Den Europæiske Revisionsret om programmet om TEN-T;

2. glæder sig over analysernes nøjagtighed og særberetningens klarhed og bemærker, at det i overvejende grad er enig med Den Europæiske Revisionsret i dens betænkeligheder og forslag;

3. noterer sig Kommissionens korrigerende aktioner, der blandt andet omfatter en ændring af Rådets forordninger i 2004 for at tage hensyn til nogle af Den Europæiske Revisionsrets foreløbige resultater;

4. påpeger, at den finansielle ramme for perioden 2007-2013 vil have en betydelig indvirkning på TEN-T, eftersom det vedtagne beløb udgør ca. 40 % af det beløb, der oprindeligt fremgik af Kommissionens forslag af 14. juli 2004 (KOM(2004)0475), hvori der blev foreslået et beløb på EUR 20350 mio. til TEN-T i perioden 2007-2013, mens den finansielle ramme kun opførte EUR 8013 mio.; mener, at det som følge deraf vil blive endnu vigtigere at udvælge, prioritere og sikre en effektiv gennemførelse af projekterne;

5. beklager den beskedne forhøjelse af de disponible TEN-T-midler;

6. er bekymret over den langsomme gennemførelse af de vigtigste TEN-T-projekter;

7. mener, at Kommissionen bør forbedre samarbejdet med medlemsstaterne ved udvælgelsen af prioriterede projekter på nationalt plan og på EU-plan;

8. anser det for vigtigt, at de projekter, som ikke gennemføres planmæssigt, bliver kontrolleret nøjere med mulighed for at tilskuddene inden for det flerårige vejledende program kan overføres til projekter, som skrider hurtigere frem;

9. understreger vigtigheden af en rimelig projektopfølgning, herunder kontrol på stedet fra Kommissionens side;

10. glæder sig i denne forbindelse over de europæiske koordinatorers første årsberetninger [4] og er enig med Kommissionen i, at manglende gennemførelse af det transeuropæiske transportnetværk som helhed vil medføre en forringelse af den økonomiske konkurrenceevne;

11. opfordrer medlemsstaterne til at udvikle en integreret politik for transportnetværk for at sikre, at de transeuropæiske transportnetværk fungerer hensigtsmæssigt, og at de nationale netværk er effektive, og for at støtte en europæisk tilgang, der sikrer merværdi, frem for at kæmpe for princippet om "retfærdig fordeling";

12. understreger, at udvælgelsen af europæiske transportprojekter skal baseres på omfattende undersøgelser, der vurderer nødvendigheden af de specifikke projekter på et meget tidligt tidspunkt;

13. noterer sig, at tilstedeværelsen af en europæisk koordinator generelt har haft en positiv indvirkning på styrkelsen af samordningen mellem medlemsstaterne og fremhævet behovet for at etablere fælles planlægnings-og forvaltningsstrukturer;

14. understreger derfor, at den tilgængelige finansiering under den finansielle ramme for perioden 2007-2013 bør fordeles under hensynstagen til de europæiske koordinatorers kommentarer, analyser og henstillinger;

15. anmoder Kommissionen om at præcisere proceduren for udnævnelsen af de europæiske koordinatorer ved fastsættelsen af den lovgivningsmæssige ramme for indholdet i deres beretninger;

16. mener, at grænseoverskridende dele af prioriterede projekter med høj merværdi for Fællesskabet og visse store flaskehalse bør gives fortrinsret under de nuværende finansielle betingelser med henblik på i væsentlig grad at bidrage til fuldførelsen af transeuropæiske, indbyrdes forbundne og interoperable transportnet; glæder sig i denne forbindelse over samarbejdsaftalen med Den Europæiske Investeringsbank (EIB);

17. opfordrer Kommissionen til fortsat at yde en indsats for at fastlægge klare juridiske rammer og procedurer, garantere en nøje overvågning og en grundig evaluering af projekter og programmer og udarbejde en detaljeret liste med klare kriterier, der gør det muligt at prioritere projekter på gennemskuelig vis;

18. understreger, at det er nødvendigt at præcisere definitionen på begreberne "undersøgelser" og "arbejder" ved at harmonisere strukturen for beskrivelsen af arbejder og standardisere den tekniske og finansielle rapportering;

19. betragter det som væsentligt, at der ved projektudvælgelsen og projektevalueringen gøres brug af de erfaringer, som eksterne eksperter og EIB har, og at udveksling af erfaringer og information med GD REGIO fremmes;

20. opfordrer Kommissionen til at skabe en klar og gennemskuelig fordeling af det institutionelle ansvar og fastsætte en ramme for samordningen af aktiviteter mellem GD REGIO og GD TRAN med henblik på at undgå dobbeltfinansiering af projekter; mener, at det er god skik at have klare aftaler mellem medlemsstaterne og Kommissionen om adskillelsen af støtte fra forskellige EU-kilder;

21. anbefaler, at der kun er en enkelt enhed, der forvalter projekteter ved at fokusere på hovedaktiviteten, med henblik på at sikre centraliserede oplysninger i processen og gøre det lettere for Kommissionen at føre tilsyn med og forbedre samordningen af de forskellige retlige, administrative og tekniske anliggender mellem de involverede medlemsstater; mener, at det kan mindske risikoen for dobbeltfinansiering, hvis der kun er en enkelt enhed, der er ansvarlig for forvaltningen af projekterne;

22. noterer sig, at betalinger fra Kommissionen har været urimelig lang tid om at nå den endelige betalingsmodtager; opfodrer derfor til at betalinger sker hurtigt og effektivt; finder i den forbindelse, at en direkte betalingsstrøm fra Kommissionen til betalingsmodtageren kunne være en bedre løsning;

23. anser en koordinering af TEN-T-projekter for nødvendig, navnlig hvor der er tale om grænseoverskridende projekter, og håber, at oprettelsen af TEN-T-forvaltningsorganet, som Kommissionen har bebudet, kan bidrage til gennemførelsen af TEN-T-projekterne; bemærker, at Kommissionen bør forelægge Parlamentet en situationsrapport om TEN-T-forvaltningsorganets aktiviteter og dets mulige fremtidige merværdi før førstebehandlingen af 2008-budgettet;

24. bemærker, at Rådets forordning (EF) nr. 58/2003 af 19. december 2002 om vedtægterne for de forvaltningsorganer, der skal administrere opgaver i forbindelse med EF-programmer [5], i artikel 3, stk. 1, kræver, at der gennemføres en cost-benefit-analyse, der tager hensyn til en række faktorer, før der kan anmodes om oprettelsen af et forvaltningsorgan; beklager, at Kommissionen ikke var i stand til at forelægge Den Europæiske Revisionsret en tilfredsstillende cost-benefit-analyse af oprettelsen af et forvaltningsorgan fra begyndelsen; tvivler ligesom Den Europæiske Revisionsret stadig på kvaliteten af den reviderede udgave af cost-benefit-analysen vedrørende eksternalisering af forvaltningen af Fællesskabets finansielle støtte til TENT-nettene; anmoder Kommissionen om fremover allerede inden videresendelsen af en ansøgning om oprettelsen af et forvaltningsorgan til budgetmyndigheden at indhente en positiv udtalelse om cost-benefit-analysen fra Den Europæiske Revisionsret

25. beklager, at der i GD TREN's stillingsfortegnelse ikke tages bedre hensyn til, at 54 % af dets budget vedrører TEN-T (men at kun 5% af de ansatte beskæftiger sig med dette område);

26. understreger, at der bør anvendes moderne projektovervågningssystemer (GPS) og udveksles bedste praksis for overvågningssystemer for gennemførelse af projekter;

27. tager i denne forbindelse til efterretning, at der i 2007 planlægges oprettet et forvaltningsorgan, der ifølge Kommissionen vil beskæftige 8 ansatte udlånt af Kommissionen, 32 midlertidigt ansatte (agentur) og 48 kontraktansatte; bemærker endvidere, at omkostningerne ved oprettelsen af agenturet anslås til EUR 78600000;

28. understreger, at (med-)finansieringen af TEN-T bør ske på gennemskuelig vis, og at det derfor bør garanteres, at der regelmæssigt udsendes information til Parlamentet og borgerne;

29. opfordrer Den Europæiske Revisionsret til i rimelig tid inden 2009 at kontrollere forvaltningsorganernes effektivitet og aflægge rapport for Budgetkontroludvalget;

30. pålægger sin formand at sende denne beslutning til Rådet og Kommissionen samt til Den Europæiske Revisionsret.

[1] EUT C 94 af 21.4.2006, s. 1.

[2] PE 374.326v02-00.

[3] "Vedtagne tekster", P6_TA(2006)0451.

[4] http://ec.europa.eu/ten/transport/coordinators/index_en.htm.

[5] EFT L 11 af 16.1.2003, s. 1.

--------------------------------------------------